b'\n_START_ARTICLE_\nFruita del Diable\n_START_SECTION_\nSobre les Fruites del Diable\n_START_PARAGRAPH_\nLa llegenda diu que les Fruites del Diable van ser creades pel Diable del Mar i que el secret del seu poder es troba a la Grand Line. La majoria d\'habitants del m\xc3\xb3n de One Piece saben molt poca cosa sobre les fruites, cosa que genera molts rumors i fa dif\xc3\xadcil separar els fets reals de la ficci\xc3\xb3 i els rumors., fins al punt que en alguns pa\xc3\xafsos a\xc3\xafllats de la resta del m\xc3\xb3n els habitants creuen que els poders que atorguen les fruites es deuen a malediccions o bruixeria i no al consum de la fruita. S\xc3\xad que sembla cert que la majoria de les fruites s\xc3\xb3n origin\xc3\xa0ries de la Grand Line i trobar-ne una fora d\'all\xc3\xa0 \xc3\xa9s molt dif\xc3\xadcil. S\xc3\xb3n tan rares que cada una es pot vendre per 100 milions de belis, la moneda del m\xc3\xb3n de One Piece._NEWLINE_Les fruites tenen diferents formes i colors, per\xc3\xb2 totes elles tenen un patr\xc3\xb3 d\'espirals dibuixat a la pell i generen una aura que les fa diferents de les altres fruites (sembla que aquesta aura es pot utilitzar per identificar la fruita i els seus poders). Totes elles tenen un gust horrible, de manera que sembla que s\'hagi ingerit ver\xc3\xad. Nom\xc3\xa9s \xc3\xa9s necess\xc3\xa0ria una sola mossegada per obtenir el poder de la fruita i despr\xc3\xa9s de fer-la la fruita passa a ser una fruita normal amb un gust fastig\xc3\xb3s._NEWLINE_Existeix una Enciclop\xc3\xa8dia de les Fruites del Diable (\xe6\x82\xaa\xe9\xad\x94\xe3\x81\xae\xe5\xae\x9f\xe5\x9b\xb3\xe9\x91\x91\xc2\xa0Akuma no Mi Zukan) que llista els noms i habilitats de totes les fruites. No obstant, nom\xc3\xa9s algunes de les entrades estan il\xc2\xb7lustrades, de manera que la majoria de les Fruites del Diable no es poden identificar mitjan\xc3\xa7ant la seva forma. Per exemple, les fruites Gomu Gomu i Yami Yami disposaven d\'imatges i podien ser identificades abans de ser menjades, mentre que les fruites Awa Awa i Ushi Ushi, Model Girafa no disposaven d\'il\xc2\xb7lustraci\xc3\xb3 i nom\xc3\xa9s podien ser identificades mitjan\xc3\xa7ant les habilitats que atorguen._NEWLINE_Quan la persona que ha menjat una Fruita del Diable mor, l\'habilitat de la fruita reneix en la fruita de la mateix mena que estigui m\xc3\xa9s propera al lloc de la mort de l\'usuari, com es veu quan l\'Smiley "mor" i la fruita Sara Sara, Model: Axolotl es regenera en una poma es que troba a prop._NEWLINE_Els poders de les Fruites del Diable poden, en certes ocasions, ser "despertats" \xc2\xa0(\xe8\xa6\x9a\xe9\x86\x92\xc2\xa0kakusei), augmentant les habilitats de l\'usuari. Els detalls sobre com passa aix\xc3\xb2 encara \xc3\xa9s desconegut. Fins ara nom\xc3\xa9s s\'ha mostrat els efectes del "despertar" en fruites de les classes Zoan i Param\xc3\xa8cia. Per als poders de la classe Zoan, el "despertar" atorga a l\'usuari una transformaci\xc3\xb3 d\'una mida molt m\xc3\xa9s gran que en els altres Zoan, i alhora guanyen molta m\xc3\xa9s for\xc3\xa7a f\xc3\xadsica, resist\xc3\xa8ncia al dany i una capacitat de recuperaci\xc3\xb3 m\xc3\xa9s r\xc3\xa0pida. Els Carcellers Bestials d\'Impel Down s\xc3\xb3n tots usuaris de Fruites Zoan despertes. Pel que fa a les fruites Param\xc3\xa8cia, donant diferents formes d\'utilitzar la seva Fruita del Diable diferents del seu \xc3\xbas anterior, fins al punt que els poders de la fruita deixen de semblar de la classe Param\xc3\xa8cia. \xc3\x89s el cas de la Fruita Ito Ito d\'en Donquixot Doflamingo, que \xc3\xa9s capa\xc3\xa7 de convertir els edificis del seu voltant en grans quantitats de fils que pot manipular a voluntat. En Charlotte Katakuri pot afectar l\'ambient del seu voltant de manera similar amb la seva fruita Mochi Mochi.\n_START_SECTION_\nRecerca\n_START_PARAGRAPH_\nEl doctor Vegapunk, un cient\xc3\xadfic de l\'Armada, \xc3\xa9s el responsable principal de la recerca sobre els poders de les Fruites del Diable i el Kairoseki. La seva recerca li ha perm\xc3\xa8s dissenyar un m\xc3\xa8tode que permet que objectes inanimats obtinguin els poders d\'una Fruita del Diable (encara no s\'ha mostrat com es fa aix\xc3\xb2 i fins ara nom\xc3\xa9s s\'ha utilitzat amb fruites Zoan que transformen l\'objecte en un animal). Tamb\xc3\xa9 ha aconseguit replicar els efectes d\'una de les Fruites fins a un cert grau i fins i tot ha creat una Fruita del Diable sint\xc3\xa8tica (tot i que en un primer moment es creia que havia estat un frac\xc3\xa0s)._NEWLINE_En Caesar Clown ha manifestat que ha fet nombrosos experiments sobre la seva pr\xc3\xb2pia Fruita del Diable i ha insinuat que ha estat capa\xc3\xa7 d\'augmentar el seu poder despr\xc3\xa9s d\'haver-la consumit, tot i que el m\xc3\xa8tode no ha estat explicat encara. Tamb\xc3\xa9 ha aconseguit crear la seva pr\xc3\xb2pia versi\xc3\xb3 de Fruita del Diable Artificial aprofitant la recerca d\'en Vegapunk, anomenada SMILE, tot i que aquestes fruites artificials nom\xc3\xa9s poden ser del tipus Zoan. _NEWLINE_En Tony Tony Chopper ha estat capa\xc3\xa7 de dissenyar la Ultrap\xc3\xadndola (\xe3\x83\xa9\xe3\x83\xb3\xe3\x83\x96\xe3\x83\xab\xe3\x83\x9c\xe3\x83\xbc\xe3\x83\xab, Rumble Ball), un medicament que augmenta el poder de la seva Fruita del Diable. Li permet transformar el seu cos en cinc formes diferents a m\xc3\xa9s a m\xc3\xa9s de les tres que li permet la seva fruita Zoan. Despr\xc3\xa9s de dos anys d\'entrenament i recerca, en Chopper ha estat capa\xc3\xa7 de replicar els efectes de la Ultrap\xc3\xadndola sense haver-ne de consumir (excepte en el cas de la seva forma m\xc3\xa9s monstruosa). S\'ha insinuat que la Ultrap\xc3\xadndola funcionaria en qualsevol usuari d\'una Fruita Zoan, per\xc3\xb2 amb efectes lleugerament diferents.\n_START_SECTION_\nEfectes secundaris de les Fruites del Diable\n_START_PARAGRAPH_\nMalgrat que les Fruites del Diable atorguen poders i habilitats incre\xc3\xafbles a qui se les menja, aquests poders tamb\xc3\xa9 s\'acompanyen de noves febleses. L\'inconvenient principal de menjar-se una Fruita del Diable \xc3\xa9s la p\xc3\xa8rdua de la capacitat de nedar, que en un m\xc3\xb3n com el de One Piece, format principalment per illes i mar, \xc3\xa9s un gran problema. Els qui s\'han menjat una Fruita del Diable es veuen afectats tant per aigua salada com per aigua dol\xc3\xa7a. Concretament els afecta l\'aigua "quieta", com el mar, llacs o estanys, mentre l\'aigua "en moviment", com la pluja i les onades, no els debiliten. L\'usuari va perdent les forces a mesura que l\'aigua el va cobrint i queda completament immobilitzat quan l\'aigua li arriba al nivell dels genolls. No obstant, nom\xc3\xa9s que una petita part del cos de la persona estigui submergit ja no podran utilitzar els seus poders. Aix\xc3\xb2 \xc3\xa9s una mica diferent en el cas de les persones com en Luffy, que t\xc3\xa9 el cos permanentment alterat per la fruita, i si alg\xc3\xba altre li estira una extremitat o el coll s\'allargar\xc3\xa0 com la goma encara que estigui sota l\'aigua._NEWLINE_Una altra debilitat important \xc3\xa9s la sensibilitat al Kairoseki, una subst\xc3\xa0ncia especial dura com el diamant que emet la mateixa energia que el mar i que pot cancel\xc2\xb7lar els poders de les Fruites de Diable si entra en contacte f\xc3\xadsic amb el cos d\'alg\xc3\xba amb poders. El Kairoseki se sol utilitzar en forma d\'armes o de manilles, i segons la densitat amb qu\xc3\xa8 s\'utilitza pot simplement anul\xc2\xb7lar les habilitats de la persona o b\xc3\xa9 deixar-la tan debilitada com quan cau a l\'aigua._NEWLINE_Les persones amb poders tamb\xc3\xa9 han de vigilar quan lluiten amb els qui s\xc3\xb3n capa\xc3\xa7os d\'utilitzar el Haki de l\'Armament, ja que aquesta habilitat els permet sobrepassar la protecci\xc3\xb3 dels poders de la fruita, aconseguint aix\xc3\xad colpejar els seus cossos com si fossin humans normals, fins i tot en el cas dels qui utilitzen els poders de les fruites L\xc3\xb2gia._NEWLINE_Finalment, cal tenir en compte que una persona no pot menjar-se dues Fruites del Diable. Els cient\xc3\xadfics de la Grand Line han demostrat que aix\xc3\xb2 provoca la destrucci\xc3\xb3 del cos de la persona.\n_START_SECTION_\nTipus de Fruites del Diable\n_START_PARAGRAPH_\nLes Fruites del Diable es classifiquen en tres categories diferents segons els poders i habilitats que donen a qui se les menja: Param\xc3\xa8cia, Zoan i L\xc3\xb2gia. No obstant aix\xc3\xb2, hi ha algunes fruites que oficialment no tenen classificaci\xc3\xb3 i que es consideren de classe indeterminada.\n_START_SECTION_\nParam\xc3\xa8cia\n_START_PARAGRAPH_\nLes fruites Param\xc3\xa8cia (\xe8\xb6\x85\xe4\xba\xba\xe7\xb3\xbb, Ch\xc5\x8djinkei, llegit com Paramishia) s\xc3\xb3n les m\xc3\xa9s freq\xc3\xbcents i comunes i les que donen un rang de poders m\xc3\xa9s variat. Otorguen a qui se les menja poders que es descriuen com a sobrehumans: poden afectar el seu cos, li poden donar la capacitat de manipular l\'ambient on es troba o b\xc3\xa9 produir algun tipus subst\xc3\xa0ncia. Essencialment, les fruites Param\xc3\xa8cia s\xc3\xb3n les que donen poders que no s\xc3\xb3n ni Zoan ni L\xc3\xb2gia._NEWLINE_A causa de l\'ampli rang d\'habilitats, \xc3\xa9s dif\xc3\xadcil generalitzar els poders que atorguen aquestes fruites. Aix\xc3\xb2 no obstant, es poden classificar segons la manera com es manifesten els poders: si alteren el cos de la persona (com en cas d\'en Luffy o d\'en Mr.2 Bon Kurei), si afecten l\'entorn immediat de la persona (com per exemple en Blueno o en Barbablanca) o b\xc3\xa9 si afecten tant el cos com l\'entorn immediat (com la Jewelry Bonney i l\'Emporio Ivankov). Tamb\xc3\xa9 es poden classificar en fruites que estan sempre activades (com amb en Luffy o en Brook) o fruites que cal activar per poder utilitzar els seus poders (com en el cas de la Robin o d\'en Foxy)._NEWLINE_Tamb\xc3\xa9 cal vigilar no confondre algunes fruites Param\xc3\xa8cia amb altres de tipus L\xc3\xb2gia, sobretot les que permeten generar quantitats quasi il\xc2\xb7limitades d\'alguna subst\xc3\xa0ncia (com la cera d\'en Mr.3 o el ver\xc3\xad d\'en Magellan) o les que imiten les propietats d\'alguna mat\xc3\xa8ria (com la pell d\'acer d\'en Mr.1 o la pell de diamant d\'en Jozu). No s\xc3\xb3n fruites L\xc3\xb2gia perqu\xc3\xa8 la persona no pot convertir-se completament en l\'element que representen. _NEWLINE_Hi ha certes Fruites del Diable anomenades "Param\xc3\xa8cia especial" (\xe7\x89\xb9\xe6\xae\x8a\xe3\x81\xaa\xe8\xb6\x85\xe4\xba\xba\xe7\xb3\xbb\xc2\xa0tokushuna Paramishia). La Fruita Mochi Mochi \xc3\xa9s considerada una d\'aquestes fruites, tot i que els detalls encara no han estat explicats. El seu usuari ha demostrat habilitats similars a les de les fruites de classe L\xc3\xb2gia, com ara transformar el seu cos en mochi per aturar bales, reformar el seu cos despr\xc3\xa9s que sigui destru\xc3\xaft per atacs o mantenir armes amagades dins de la subst\xc3\xa0ncia del seu cos.\n_START_SECTION_\nAvantatges\n_START_PARAGRAPH_\nL\'avantatge principal \xc3\xa9s que fins i tot els lluitadors f\xc3\xadsicament d\xc3\xa8bils poden tornar-se molt poderosos amb una fruita d\'aquesta classe, ja que aconseguir treure el m\xc3\xa0xim profit de la fruita t\xc3\xa9 m\xc3\xa9s relaci\xc3\xb3 amb la creativitat i la iniciativa que amb la for\xc3\xa7a f\xc3\xadsica o les habilitats marcials de la persona. Bons exemples s\xc3\xb3n la Nico Robin, en Mr.3 i en Foxy, lluitadors de cos petit o poc muscul\xc3\xb3s que saben utilitzar molt b\xc3\xa9 els seus poders per convertir-se en adversaris temibles.\n_START_SECTION_\nDesavantatges\n_START_PARAGRAPH_\nAquest grup de fruites \xc3\xa9s l\'\xc3\xbanic que cont\xc3\xa9 poders que es poden considerar "in\xc3\xbatils" i que no donen cap avantatge real. Les persones que han menjat una fruita Param\xc3\xa8cia s\xc3\xb3n les m\xc3\xa9s f\xc3\xa0cils de combatre, ja que malgrat que inicialment el seu poder els d\xc3\xb3na avantatge, solen mostrar totes les seves habilitats en molt poc temps i llavors els seus atacs es fan molt previsibles. Tamb\xc3\xa9 cal remarcar que en alguns casos, com els passa a en Kuma i en Decken, els poders que els d\xc3\xb3na la seva Fruita del Diable impliquen que sempre han de dur guants per no activar involunt\xc3\xa0riament la seva habilitat.\n_START_SECTION_\nZoan\n_START_PARAGRAPH_\nLes fruites Zoan (\xe5\x8b\x95\xe7\x89\xa9\xe7\xb3\xbb\xef\xbc\x88\xe3\x82\xbe\xe3\x82\xaa\xe3\x83\xb3\xef\xbc\x89, D\xc5\x8dbutsukei [Z\xc5\x8dn], que literalment significa "Sistema Animal") s\xc3\xb3n menys freq\xc3\xbcents que les fruites Param\xc3\xa8cia i permeten a qui se l\'ha menjat transformar-se en un animal. Per ser exactes, els poders de la fruita li donen acc\xc3\xa9s a tres formes: la forma natural de qui se l\'ha menjat, una forma completament animal i una forma h\xc3\xadbrida (sovint bastant estranya, b\xc3\xadpeda i de mida bastant exagerada). Cal destacar que aquestes s\xc3\xb3n les fruites que s\'han utilitzat per "alimentar" un objecte inanimat per donar-li vida, com s\xc3\xb3n els casos del bazuca Lassoo, del sabre Funkfreed i de la massa de gas condensat Smiley. Al "menjar-se" la fruita, han aconseguit la mobilitat i la intel\xc2\xb7lig\xc3\xa8ncia de l\'animal, pel que s\xc3\xb3n armes intel\xc2\xb7ligents._NEWLINE_Aquestes fruites es poden classificar en diferents categories. Per exemple, existeixen les fruites Zoan Carn\xc3\xadvores, que permeten transformar-se en un animal predador, m\xc3\xa9s adaptat al combat, i fan que la persona tingui m\xc3\xa9s set de sang. Tamb\xc3\xa9 existeix la categoria de fruites Zoan Prehist\xc3\xb2riques, molt m\xc3\xa9s rares que les Zoan habituals, que permeten transformar-se en animals prehist\xc3\xb2rics i extingits com dinosaures. Finalment, tamb\xc3\xa9 hi ha les fruites Zoan M\xc3\xadtiques, excepcionalment rares, m\xc3\xa9s i tot que les fruites L\xc3\xb2gia, que permeten transformar-se en criatures m\xc3\xadtiques i extremadament poderoses, com un f\xc3\xa8nix o un Daibutsu. Les fruites Zoan s\xc3\xb3n les \xc3\xbaniques que existeixen en diferents models, que s\xc3\xb3n variacions d\'un mateix animal o fam\xc3\xadlia d\'animals. Per exemple, la fruita Inu Inu t\xc3\xa9 els models xacal, llop, Dachsund i chihuahua._NEWLINE_Tamb\xc3\xa9 existeixen fruites Zoan creades artificialment, dissenyades per en Vegapunk i en Donquixot Doflamingo. Mentre que la fruita d\'en Vegapunk va ser considerada un frac\xc3\xa0s per raons encara desconegudes, les fruites d\'en Doflamingo, anomenades SMILEs, s\xc3\xb3n un \xc3\xa8xit. S\xc3\xb3n manufacturades a les seves f\xc3\xa0briques utilitzant el producte SAD creat per en Caesar Clown, i venudes a persones com en Kaido, que les ha utilitzat per crear un ex\xc3\xa8rcit d\'usuaris de les Fruites del Diable. A difer\xc3\xa8ncia de les fruites Zoan d\'origen natural, totes les SMILEs tenen forma de poma amb un patr\xc3\xb3 de cercles a la pell. Tot i que atorguen l\'habilitat de transformar-se en animal, tamb\xc3\xa9 presenten difer\xc3\xa8ncies amb les fruites Zoan naturals. Enlloc de transformar-se completament en l\'animal o en una forma h\xc3\xadbrida, els usuaris de les SMILEs han mostrat la capacitat de transformar certes parts del seu cos en parts de cossos d\'animals que no es corresponen amb l\'original. Per exemple, en Sheepshead pot convertir les seves mans en banyes de molt\xc3\xb3 enlloc de pe\xc3\xbclles. _NEWLINE_Es desconeix si els usuaris de les SMILEs es veuen afectats per les debilitats de les Fruites del Diable est\xc3\xa0ndards, per\xc3\xb2 mostren altres efectes secundaris. Un d\'ells sembla ser l\'aparici\xc3\xb3 de banyes negres al cap, tot i que aix\xc3\xb2 podria ser nom\xc3\xa9s una decoraci\xc3\xb3. Alguns usuaris de SMILEs no poden desfer la transformaci\xc3\xb3 i es mantenen sempre transformats. Un altre efecte secundari \xc3\xa9s que en alguns usuaris els creix un animal del cos, com en el cas d\'en Holdem, i aquest animals tenen mentalitat i voluntat pr\xc3\xb2pia, pel que poden discutir o atacar el seu propi hospedador.\n_START_SECTION_\nAvantatges\n_START_PARAGRAPH_\nL\'avantatge principal d\'aquestes fruites \xc3\xa9s que atorguen una gran millora de les habilitats f\xc3\xadsiques i permeten adaptar-se a diferents situacions durant un combat per trobar la forma que d\xc3\xb3na un avantatge m\xc3\xa9s important. Els qui s\'han menjat fruites Zoan solen lluitar utilitzant seva forma h\xc3\xadbrida, ja que \xc3\xa9s la que combina atributs i habilitats del cos original amb la millora f\xc3\xadsica de l\'esp\xc3\xa8cie animal, tant en for\xc3\xa7a com en sentits com la vista, l\'o\xc3\xafda i l\'olfacte. Aquestes fruites donen un avantatge encara m\xc3\xa9s gran a persones que ja tenien for\xc3\xa7a i habilitats sobrehumanes abans de menjar-se la fruita, com \xc3\xa9s el cas d\'en Lucci, en Kaku i en Jabra del CP9, ja que les fruites els permeten augmentar encara m\xc3\xa9s la seva for\xc3\xa7a f\xc3\xadsica, les seves habilitats i crear nous estils de lluita. Per tant, s\xc3\xb3n les fruites m\xc3\xa9s avantatjoses per als practicants de les arts marcials i del combat cos a cos._NEWLINE_Un altre avantatge d\'aquests tipus de fruita \xc3\xa9s que s\xc3\xb3n les ideals perqu\xc3\xa8 se les "mengin" una arma, perqu\xc3\xa8 aix\xc3\xad es d\xc3\xb3na vida a un objecte inanimat, cosa que d\xc3\xb3na un gran avantatge t\xc3\xa0ctic i en combat.\n_START_SECTION_\nDesavantatges\n_START_PARAGRAPH_\nEl desavantatge principal d\'aquest tipus de fruites \xc3\xa9s que encara que augmenten la for\xc3\xa7a de les persones que se les mengen, aquestes persones encara depenen de les seves capacitats f\xc3\xadsiques i de combat originals. \xc3\x89s a dir, que si una persona d\xc3\xa8bil se\xe2\x80\x99n menja una, s\xc3\xad que podr\xc3\xa0 canviar de forma per\xc3\xb2 no notar\xc3\xa0 un increment significatiu de les seves habilitats, i per tant el seu poder es basar\xc3\xa0 \xc3\xbanicament en la capacitat de transformar-se._NEWLINE_Un altre desavantatge \xc3\xa9s que requereix cert temps a acostumar-se a les transformacions i a adaptar les capacitats de combat de la persona a la seva nova forma, com li passa a en Kaku quan es menja la seva Fruita del Diable._NEWLINE_Els objectes inanimats als que les fruites donen vida tamb\xc3\xa9 presenten alguns punts febles. Al convertir-se en \xc3\xa9ssers vius tamb\xc3\xa9 necessiten menjar, ser cuidats i tamb\xc3\xa9 es poden posar malalts i tenir por com qualsevol animal.\n_START_SECTION_\nL\xc3\xb2gia\n_START_PARAGRAPH_\nLes fruites L\xc3\xb2gia (\xe8\x87\xaa\xe7\x84\xb6\xe7\xb3\xbb\xef\xbc\x88\xe3\x83\xad\xe3\x82\xae\xe3\x82\xa2\xef\xbc\x89, Shizenkei [Rogia], tradu\xc3\xaft literalment com a "Sistema Natural") s\xc3\xb3n el tipus de Fruita del Diable m\xc3\xa9s rar i es caracteritzen per atorgar l\'habilitat de transformar-se en un element o en una for\xc3\xa7a de la naturalesa. Es consideren les fruites m\xc3\xa9s poderoses de totes. Entre els elements en trobem de tangibles (que es poden tocar, com la sorra o el gel) i d\'intangibles (que no es poden tocar, com el foc o el fum).\n_START_SECTION_\nAvantatges\n_START_PARAGRAPH_\nL\'avantatge principal de les fruites L\xc3\xb2gia \xc3\xa9s que permeten a qui se l\'ha menjat convertir-se parcialment o completament en un element de la natura. Aix\xc3\xb2 fa a aquestes persones siguin virtualment immunes als atacs f\xc3\xadsics. Poden deixar que els atacs passin a trav\xc3\xa9s d\'ells o b\xc3\xa9 poden absorbir-lo dins del seu cos, depenent de l\'element que representin. Una persona amb aquest poder pot ser tallada, colpejada o redu\xc3\xafda a pols per\xc3\xb2 no patir\xc3\xa0 cap dany i el seu cos es reformar\xc3\xa0 immediatament. L\'\xc3\xbanica excepci\xc3\xb3 a aquesta norma \xc3\xa9s la fruita d\'en Barbanegra, perqu\xc3\xa8 la naturalesa del seu element el fa absorbir i patir els atacs._NEWLINE_A m\xc3\xa9s de convertir-se en el seu element, tamb\xc3\xa9 poden generar quantitats quasi il\xc2\xb7limitades del seu element i controlar-lo a plaer, cosa que els permet utilitzar atacs molts poderosos o b\xc3\xa9 poden utilitzar l\'element per capturar els seus enemics. Tamb\xc3\xa9 poden utilitzar al seu favor certes propietats dels seus elements, com per exemple utilitzar la capacitat de la sorra per absorbir la humitat i l\'aigua, l\'escalfor que genera l\'electricitat per fondre or i el fred del gel per congelar l\'aigua. Cal concretar que nom\xc3\xa9s poden controlar l\'element que genera el seu propi cos i no el que ja existeix al seu voltant, i tampoc podran controlar l\'element si aquest es troba en un altre estat de mat\xc3\xa8ria diferent del seu (per exemple, l\'Aokiji pot controlar el gel per\xc3\xb2 no l\'aigua ni el vapor).\n_START_SECTION_\nDesavantatges\n_START_PARAGRAPH_\nEncara que el poder de les fruites L\xc3\xb2gia pugui semblar invencible, en realitat hi ha moltes formes d\'atacar les persones i derrotar-les. Una de les m\xc3\xa9s senzilles s\xc3\xb3n els atacs sorpresa, que agafaran la persona amb poders desprevinguda i no tindr\xc3\xa0 temps de convertir-se en el seu element per esquivar el cop. Aix\xc3\xb2 no obstant, si la persona amb poders L\xc3\xb2gia s\'entrena prou es podr\xc3\xa0 convertir en el seu element de forma reflexa i aix\xc3\xad evitar sempre els atacs, com han fet en Crocodile i l\'Enel._NEWLINE_Les persones amb poders L\xc3\xb2gia tendeixen a tornar-se sobreconfiades i poden acabar perdent el costum d\'esquivar els atacs. Aix\xc3\xb2 juga en contra seu si el seu poder queda neutralitzat d\'alguna manera, com passa en l\'enfrontament entre en Luffy i en Crocodile o entre en Luffy i l\'Enel._NEWLINE_Una altra manera d\'aconseguir derrotar una persona amb poders L\xc3\xb2gia \xc3\xa9s utilitzar els desavantatges propis de la naturalesa de l\'element en q\xc3\xbcesti\xc3\xb3. Per exemple, l\'electricitat de l\'Enel queda anul\xc2\xb7lada per la propietat a\xc3\xafllant de la goma del cos d\'en Luffy, de la mateixa manera que en Luffy utilitza aigua per mullar-se el cos i poder colpejar en Crocodile, ja que l\'aigua fa que la sorra s\'endureixi i evita que pugui evadir els cops._NEWLINE_Finalment, les persones que poden utilitzar el Haki de l\'Armament poden colpejar les persones amb poders L\xc3\xb2gia com si fossin humans normals. Segons explica en Rayleigh, el Haki t\xc3\xa9 l\'habilitat de "fer solidificar els cossos fluids de les persones amb poders L\xc3\xb2gia".'